b'\n_START_ARTICLE_\nEero Ahola\n_START_PARAGRAPH_\nEero Pellervo Ahola (s. 10. lokakuuta 1940) on vihtil\xc3\xa4isen Karprint-lehtitalon p\xc3\xa4\xc3\xa4toimittaja ja hallituksen puheenjohtaja._NEWLINE_Ahola valmistui toimittajaksi 1962 ja ryhtyi itsen\xc3\xa4iseksi yritt\xc3\xa4j\xc3\xa4ksi perustamalla paikallislehden Karkkilaan vuonna 1962. Seuraavana vuonna h\xc3\xa4n perusti paikallislehtipainon ja laajensi kustannustoimintaansa Helsinkiin 1974. Ensimm\xc3\xa4iset h\xc3\xa4nen perustamansa aikakauslehdet olivat vuonna 1975 Suomen Kiinteist\xc3\xb6lehti, Talomestari ja Uusi Autokuvalehti mr Motor._NEWLINE_Ahola on kustantanut pitk\xc3\xa4\xc3\xa4n paikallislehti\xc3\xa4. Karprint kustansi ja kustantaa niit\xc3\xa4 my\xc3\xb6s Lohjalla, Salossa, Suomusj\xc3\xa4rvell\xc3\xa4, Karjaalla, Hangossa, Nurmij\xc3\xa4rvell\xc3\xa4, Lopella sek\xc3\xa4 Forssassa._NEWLINE_Vuonna 1977 Ahola osti Vihdist\xc3\xa4 Luoteis-Uusimaa-paikallislehden ja sen kirjapainon. Yrityksen p\xc3\xa4\xc3\xa4toimipaikka siirtyi uuteen toimitaloon etel\xc3\xa4iseen Vihtiin Turun v\xc3\xa4yl\xc3\xa4n ja Porin valtatien risteykseen. 1980-luvulla Ahola omisti my\xc3\xb6s Etel\xc3\xa4-Pohjanmaan Alavudella toimivan kirjapainon ja sen kaksi paikallislehte\xc3\xa4: Viiskunta ja H\xc3\xa4rm\xc3\xa4t. 2000-luvulle tultaessa Karprint keskittyi valtakunnallisten erikoisaikakauslehtien kustantamiseen. Karprintin 14 lehdest\xc3\xa4 vanhin on Aholan vuonna 1975 perustama kiinteist\xc3\xb6alan ammattilehti Kiinteist\xc3\xb6 ja Is\xc3\xa4nn\xc3\xb6inti._NEWLINE_Ahola jatkaa edelleen kaupallisten kirjapainotuotteiden valmistamista Karprintin kirjapainossa sek\xc3\xa4 oman ydinalueensa paikallislehtien kustantamista. Ahola on hankkinut tilauspohjaisten paikallislehtien lis\xc3\xa4ksi, noin nelj\xc3\xa4nnesvuosisata sitten, Helsingin alueelle 1960-luvulla perustettuja kaupunkilehti\xc3\xa4, joiden toiminta jatkuu vakaana. Kustannusyhti\xc3\xb6n toimitusjohtajana vuodesta 2006 on toiminut Juha Ahola sek\xc3\xa4 p\xc3\xa4\xc3\xa4toimittajan teht\xc3\xa4viss\xc3\xa4 Mari Ahola-Aalto ja Reetta Ahola._NEWLINE_Vihdin Yritt\xc3\xa4j\xc3\xa4t ry palkitsi Eero Aholan vuonna 1995 Vuoden yritt\xc3\xa4j\xc3\xa4n\xc3\xa4.\n_START_SECTION_\nTy\xc3\xb6suojelujupakka\n_START_PARAGRAPH_\nTammikuussa 2015 L\xc3\xa4nsi-Uudenmaan k\xc3\xa4r\xc3\xa4j\xc3\xa4oikeus tuomitsi Eero Aholan nelj\xc3\xa4n kuukauden ja toimitusjohtaja Juha Aholan kolmen kuukauden ehdollisiin vankeusrangaistuksiin ty\xc3\xb6turvallisuusrikoksesta. Karprint tuomittiin maksamaan yhteis\xc3\xb6sakkoa 40\xc2\xa0000 euroa. Tuomioiden taustalla olivat Karprintin tiloissa Vihdiss\xc3\xa4 pitk\xc3\xa4\xc3\xa4n jatkuneet homeongelmat. Lis\xc3\xa4ksi johto oli kohdellut ty\xc3\xb6ntekij\xc3\xb6it\xc3\xa4 ep\xc3\xa4asiallisesti. He olivat muun muassa painostaneet ty\xc3\xb6ntekij\xc3\xb6it\xc3\xa4 tulemaan sairauslomaltaan t\xc3\xb6ihin sek\xc3\xa4 haukkuneet ja v\xc3\xa4h\xc3\xa4telleet heit\xc3\xa4. Aholat ja Karprint m\xc3\xa4\xc3\xa4r\xc3\xa4ttiin maksamaan 13 ty\xc3\xb6ntekij\xc3\xa4lle yhteens\xc3\xa4 l\xc3\xa4hes 70\xc2\xa0000 euron korvaukset.\n_START_SECTION_\nJ\xc3\xa4senyydet\n_START_PARAGRAPH_\nPaikallislehtien Liiton puheenjohtaja, Pienteollisuuden keskusliiton varapj, Helsingin kauppakamarin hallituksen j\xc3\xa4senyys, Paikallisradioliiton hallituksen j\xc3\xa4senyys._NEWLINE__NEWLINE_Monista luottamusteht\xc3\xa4vist\xc3\xa4 seurasi erilaisiin ty\xc3\xb6ryhmiin osallistumiset, joista voidaan mainita yhten\xc3\xa4 valtioneuvoston asettaman postimaksulautakunnan j\xc3\xa4senyys. Lautakunnan teht\xc3\xa4v\xc3\xa4n\xc3\xa4 oli valtionvarainministeri\xc3\xb6n postilaitoksen, sek\xc3\xa4 kolmen eri lehtij\xc3\xa4rjest\xc3\xb6n kesken vuosittain postilaitoksen perimien lehtien jakelupalkkiot.'